મોટાભાગે નવપરણિત સ્ત્રીઓ ઘરના કામમાંથી વિકલ્પ શોધી કાઢે છે. ઓછો તણાવ હોય ત્યાં તે સારી રીતે કામ કરી શકે છે કારણ કે સ્ત્રીને કામની સાથે સાથે ઘર પણ સંભાળવાનું હોય છે. વ્યવસાયિક જગ્યાએ પોતાનો દરજ્જો ટકાવી રાખવાની સાથે વધુ સારી તકો મળે તેવી શોધ કરે છે. કોઇવાર એવુ બને છે કે લગ્ન બાદ સ્ત્રીએ પોતાનો નિર્ણય તેના નવા પરિવારની માગણીઓને પણ ધ્યાનમાં રાખીને લેવો પડતો હોય છે. આ સમયે તેને શું અનુકૂળ પડશે, કેવી રીતે એ સારી રીતે કામ કરી શકશે એ દરેક વસ્તુ તેને વિચારવી પડતી હોય છે. સૌથી પહેલાં તો લગ્ન બાદ પણ જે યુવતીએ કરીયર આગળ વધારવી હોય તેણે વિચારવુ જોઇએ કે શું તે જે ફિલ્ડમાં છે એ ફિલ્ડમાં લગ્ન બાદ કામ કરી શકશો ખરી? એ ફિલ્ડમાં એના કામ કરવાના સ્કોપ છે? શું તેનો કારકિર્દીનો ગ્રાફ આગળ વધી શકશે કે કેમ? અમુક એવા ભાવનાત્મક કારણો પણ જોડાયા છે કે જેના કારણે હાલના સમયમાં નોકરી કરવી ખૂબ જરૂરી બની ગઇ છે. તો જો તમે નોકરી કરવાનું નક્કી કરી જ લીધું છે તો લગ્ન પહેલાં જે જગ્યાએ તમે નોકરી કરતા હતાં તે જ જગ્યાએ જો તમને લગ્ન બાદ પણ નોકરી કરવા મળે તો તે તકને છોડશો નહી. કારણ કે નોકરીમાં તમે કેટલો સમય ટકો છો એ પણ ખૂબ મહત્વની બાબત છે. અને એ જૂની જગ્યાએ તમે સારી રીતે કામ પણ કરી શકશો. ફરી નવી શરૂઆત કરવાની પણ જરૂર નહીં પડે.